Cazurile de rujeolă cresc în Europa, iar mii de copii sunt în pericol. Câte îmbolnăviri au fost raportate în România
Cazurile de rujeolă din întreaga Europă continuă să crească vertiginos, numărul celor înregistrate în acest an urmând să-l depăşească în curând pe cel total al cazurilor raportate pe tot parcursul anului 2023.
În România, în ultima săptămână au fost raportate 824 de cazuri noi de rujeolă.
Un număr de 56.634 de cazuri de rujeolă şi patru decese au fost raportate oficial în 45 din cele 53 de ţări din Regiunea Europeană a OMS în primele trei luni ale anului 2024, se arată într-un comunicat de presă transmis, marţi, de UNICEF. Pe parcursul anului 2023, 61.070 de cazuri şi 13 decese au fost raportate de 41 de ţări.
Copiii sunt cei mai vulnerabili
Reprezentanţii UNICEF afirmă că rujeola are un efect devastator asupra sănătăţii copiilor, copiii mici fiind cei mai expuşi riscului de complicaţii grave. Ratele ridicate de spitalizare şi slăbirea de lungă durată a sistemului imunitar al copiilor îi fac pe aceştia mai vulnerabili la alte boli infecţioase. Mai mult de jumătate dintre cei care au contractat rujeola în Regiunea Europeană a OMS în 2023 au fost spitalizaţi, ceea ce ilustrează consecinţele grave asupra persoanelor, familiilor şi sistemelor de sănătate.
„Chiar şi un singur caz de rujeolă ar trebui să fie un apel urgent la acţiune. (...) Nimeni nu ar trebui să sufere consecinţele acestei boli devastatoare, dar uşor de prevenit. Mulţumesc fiecărei ţări care şi-a accelerat eforturile de întrerupere a transmiterii prin vaccinarea de recuperare. Îndemn toate ţările să ia măsuri imediate, chiar şi în cazul în care acoperirea generală a imunizării este ridicată, pentru a-i vaccina pe cei vulnerabili, pentru a elimina lacunele de imunitate şi, astfel, pentru a împiedica virusul să se instaleze în orice comunitate", a precizat dr. Hans Henri P. Kluge, directorul regional al OMS pentru Europa.
Aproape jumătate din cazurile raportate în 2023 au apărut în rândul copiilor cu vârsta sub cinci ani, reflectând o creştere a numărului de copii care au pierdut vaccinările de rutină împotriva rujeolei şi a altor boli care pot fi prevenite prin vaccinare în timpul pandemiei COVID-19, coroborată cu o recuperare lentă a acoperirii vaccinale în 2021 şi 2022.
”O creştere a numărului de cazuri de rujeolă este un semn clar al unei întreruperi a acoperirii vaccinale. Pe măsură ce cazurile de rujeolă continuă să crească, avem nevoie de o acţiune guvernamentală urgentă atât pentru a consolida sistemele de sănătate, cât şi pentru a pune în aplicare măsuri eficiente de sănătate publică pentru a asigura protecţia tuturor copiilor împotriva acestei boli periculoase, dar care poate fi prevenită", a declarat Regina De Dominicis, director regional UNICEF pentru Europa şi Asia Centrală.
Dintre copiii cu vârsta sub cinci ani care au contractat rujeola în 2023, mai mult de trei sferturi nu primiseră nicio doză de vaccin împotriva rujeolei. Aproximativ 99% dintre aceşti copii nu au primit două doze de vaccin împotriva rujeolei, care conferă protecţia necesară.
UNICEF adaugă că numărul cazurilor de rujeolă este în creştere la nivel mondial. În 2023, s-au înregistrat peste 300.000 de cazuri de rujeolă la nivel mondial, iar cifrele raportate până acum în 2024 indică faptul că totalul pentru anul respectiv va egala sau va depăşi totalul din 2023. Importul de virus între ţări şi continente are loc în mod regulat, iar focare ale acestei boli extrem de infecţioase vor apărea oriunde virusul va găsi ”buzunare” de persoane nevaccinate sau insuficient vaccinate.
Potrivit datelor OMS, în perioada anul 2023, au fost înregistrate în România 3.497 de cazuri de rujeolă şi trei decese cauzate de această boală, reprezentând un sfert din decesele înregistrate în regiune. În perioada ianuarie - martie 2024, s-au înregistrat 1.359 de cazuri şi două decese, jumătate din decesele provocate de rujeolă în Europa.
Cel mai recent raport al Institutului Naţional de Sănătate Publică (INSP) arată că, în perioada 1 ianuarie 2023 - 26 mai 2024, în România au fost notificate 16.587 de cazuri confirmate cu rujeolă, din care 16 decese (4 în judeţul Braşov, 4 în municipiul Bucureşti, 3 în judeţul Giurgiu, 2 în judeţul Argeş, 1 în judeţul Mureş, 1 în judeţul Sibiu şi 1 în judeţul Buzău).
Conform raportării anterioare, până în 19 mai în România au fost notificate 15.763 de cazuri confirmate cu rujeolă.
Potrivit UNICEF, ţările care nu au în prezent cazuri de rujeolă sau focare de rujeolă ar trebui să fie proactive în planificarea şi pregătirea pentru orice astfel de importuri, pentru a preveni răspândirea virusului în interiorul şi în afara ţării.
Ţările care se confruntă în prezent cu focare trebuie să îşi continue eforturile de vaccinare a tuturor persoanelor vulnerabile, să intensifice depistarea cazurilor şi urmărirea persoanelor de contact şi să utilizeze datele epidemiologice pentru a identifica lacunele în ceea ce priveşte acoperirea vaccinală, astfel încât programele să poată asigura protecţia comunităţilor afectate şi să poată preveni viitoarele focare. UNICEF şi OMS, împreună cu alţi parteneri regionali şi mondiali, vor continua să sprijine aceste eforturi ale ţărilor.
Rujeola este una dintre cele mai contagioase boli din lume, care se răspândeşte atunci când o persoană infectată respiră, tuşeşte sau strănută. Virusul rămâne activ şi contagios în aer sau pe suprafeţele infectate timp de până la două ore.
Orice persoană neimunizată poate fi infectată. O erupţie cutanată accentuată este cel mai vizibil simptom, în timp ce complicaţiile pot include pierderea vederii, encefalită, diaree severă şi deshidratare asociată, infecţii ale urechii şi pneumonie.
Cazuri şi focare de rujeolă apar în 27 din cele 33 de state membre din Regiunea Europeană a OMS în care rujeola cu circulaţie endemică a fost verificată ca fiind eliminată de către OMS. Aceste ţări pot risca să îşi piardă acest statut dacă circulaţia actuală a virusului rujeolei continuă mai mult de 12 luni.